**Márkó Környéki Önkormányzatok Környezetvédelmi Társulása**

**Társulási Megállapodása**

A megállapodás 1.4. pontjában megjelölt önkormányzatok az Alaptörvény 32. cikk (1) bekezdés k) pontja, valamint a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 87. §-a alapján az Mötv. 13. § (1) bekezdés 11. pontjában meghatározott helyi környezet- és természetvédelem, vízgazdálkodás, vízkárelhárítás közfeladat magas színvonalon történő ellátása céljából jogi személyiséggel rendelkező társulást hoznak létre.

**Általános rendelkezések**

**A Társulás neve, székhelye, tagjai**

* 1. A Társulás megnevezése**:** Márkó Környéki Önkormányzatok Környezetvédelmi Társulása
  2. A Társulás bélyegzője: „Márkó Környéki Önkormányzatok Környezetvédelmi Társulása” feliratú körbélyegző
  3. A Társulás székhelye: 8441 Márkó, Padányi Bíró Márton tér 5.
  4. A Társulás tagjainak neve, székhelye, képviselője:
     1. Márkó Község Önkormányzata, 8441 Márkó, Padányi Bíró Márton tér 5.,

képviseli: Szalai Szabolcs polgármester

* + 1. Szentgál Község Önkormányzata, 8444, Fő utca 11.,

képviseli: Weisz Elvira polgármester

* + 1. Herend Város Önkormányzata, 8440 Herend, Kossuth utca 97.

képviseli: Ujhelyi Gábor Alex polgármester

* + 1. Veszprém Megyei Jogú Város Önkormányzata, 8200 Veszprém, Óváros tér 9.,

képviseli: Porga Gyula polgármester

* 1. A Társuláshoz tartozó települések lakosságszámát a Társulási Megállapodás 1. melléklete (A Társulás tagnyilvántartása) tartalmazza.

**A Társulás célja, feladatai**

**A Társulás által ellátott feladat és hatáskörök**

2.1. A Társulás tagjai az Mötv. 13. § (1) bekezdés 11. pontjában meghatározott helyi környezet- és természetvédelem, vízgazdálkodás, vízkárelhárítás közfeladat körében a környezet védelméről szóló 1995. évi LIII. törvény 46. § (1) bekezdésében, valamint a vízgazdálkodásról szóló 1995. évi LVII. törvény 4. § (2) bekezdés b) pontjában foglaltaknak megfelelően együttműködnek egymással környezetvédelmi feladataik megoldásában, különösen az illegális hulladéklerakás megakadályozásában, a vízbázis védelmének megteremtésében.

2.2. A Társulás célja, feladatai részletesen:

2.2.1. Ivóvízbázis védelme

A Társulás célja a társult önkormányzatok közigazgatási területén található felszíni és felszín alatti vízkészletek, különösen a települési ivóvízbázisok védelme és megőrzése, továbbá a vízminőséget veszélyeztető tevékenységek megelőzése és elhárítása.

2.2.2. Hulladékgazdálkodás átláthatósága és ellenőrzése

A Társulás célja a társult települések közigazgatási területén a hulladéklerakással, hulladékhasznosítással és hulladékkezeléssel kapcsolatos tevékenységek jogszerűségének és átláthatóságának előmozdítása, valamint a tiltott vagy veszélyes hulladék elhelyezésének megelőzése és feltárása.

2.2.3. Természeti értékek és táj védelme

A Társulás feladata a térség erdeinek, rétjeinek, vízfolyásainak, tájképi és ökológiai értékeinek megőrzése, a biológiai sokféleség fenntartása, továbbá élőhely-rehabilitációs és környezetvédelmi programok kezdeményezése és támogatása.

2.2.4. Fenntartható gazdálkodás és közösségi érdekek képviselete

A Társulás célja a térséget érintő bányászati, ipari és egyéb gazdasági tevékenységek környezeti hatásainak nyomon követése, a társult önkormányzatok közös álláspontjának kialakítása, valamint a fenntartható fejlődés elveinek érvényesítése.

2.2.5. Közösségi részvétel és nyilvánosság biztosítása

A Társulás feladata a lakosság rendszeres és pontos tájékoztatása a környezeti állapotokról és kockázatokról, továbbá a közösségi részvétel biztosítása környezetvédelmi döntések előkészítésében és végrehajtásában.

2.2.6. Oktatás és szemléletformálás

A Társulás célja környezetvédelmi nevelési és szemléletformáló programok szervezése az oktatási intézmények és a helyi közösségek bevonásával, különös tekintettel a víz- és energiatakarékosságra, a hulladékcsökkentésre és a természetbarát életmód elterjesztésére.

2.2.7. Regionális és szakmai együttműködés

A Társulás feladata együttműködés kialakítása más önkormányzatokkal, állami szervekkel, civil és szakmai szervezetekkel a térségi környezetvédelmi érdekek érvényesítése, valamint közös programok, pályázatok és fejlesztések megvalósítása érdekében.

2.3. A Társulás alaptevékenységei kormányzati funkciók szerinti, valamint a Társulás államháztartási szakágazat rend szerinti besorolását a Társulási Megállapodás 2. melléklete tartalmazza.

2.4. A Társulás vállalkozási tevékenységet nem folytat.

2.5. A Társulás a jelen alcím szerinti feladatellátástól eltérő feladatot nem végez.

2.6. A Társulás szolgáltatási tevékenységet nem végez, intézményt nem alapít.

**A Társulás döntéshozó szerve**

* 1. A Társulás döntéshozó szerve a Társulási Tanács. A Társulási Tanács tagjai a társult tagok által delegált egy személy. Delegált személy lehet a társult önkormányzat képviselő-testülete/közgyűlése döntése alapján önkormányzati képviselő vagy polgármester. A Társulási Tanács 4 fős. A delegált tagok személyét a Társulási Megállapodás 1. melléklete tartalmazza.
  2. A Társulási Tanács tagját – akadályoztatása esetén – az általa meghatalmazott személy helyettesítheti. A meghatalmazás érvényességéhez a társult önkormányzat képviselő-testületének/közgyűlésének hozzájárulása szükséges.
  3. A Társulási Tanácsot szükség szerint, de évente legalább két alkalommal össze kell hívni.
  4. A Társulási Tanácsot össze kell hívni a társulás tagjai egynegyedének – napirendet tartalmazó – indítványára, valamint a helyi önkormányzatok törvényességi felügyeletét végző szerv kezdeményezésére.
  5. A Társulási Tanács összehívására az Mötv. rendelkezései az irányadóak, az ülés előkészítésére, az előterjesztések tartalmi és formai elemeinek meghatározására vonatkozó rendelkezéseket a Társulás Szervezeti és Működési Szabályzata tartalmazza.
  6. A Társulási Tanácsot az elnök, távolléte esetén az alelnök hívja össze, és vezeti annak tanácskozását. Együttes akadályoztatásuk esetén a Társulási Tanács nem határozatképes.
  7. A Társulási tanács alakuló ülését a székhelytelepülés polgármestere hívja össze, és gondoskodik az előterjesztések elkészítéséről. Az alakuló ülésre előterjesztést kell benyújtani az elnök, alelnök megválasztására vonatkozóan. Az alakuló ülésen vagy az azt követő ülésen kerül sor a Társulás Szervezeti és Működési Szabályzatának elfogadására.
  8. A Társulási Tanács elnökét és alelnökét a Társulási Tanács saját tagjai sorából, az önkormányzati választási ciklus idejére választja meg. Az elnök személyére a Társulási tanács tagja tehet javaslatot. Az alelnök személyére megválasztását követően az elnök tesz javaslatot.
  9. A Társulási Tanács elnökének feladatai különösen:
     1. összehívja és vezeti a Társulási Tanács üléseit,
     2. tárgyalásra előkészíti a napirendeket, előterjeszti az azokra vonatkozó javaslatokat,
     3. képviseli a Társulást,
     4. gyakorolja az utalványozási jogot,
     5. Társulási Tanács ülése elé terjeszti a Társulási Tanács éves költségvetési tervezetét, valamint a költségvetési beszámolót,
     6. intézkedik a Társulásnak a kincstárnál vezetett törzskönyvi nyilvántartásba vételéről, a nyilvántartásban szereplő adatok változásának átvezetéséről.
  10. Az elnök távolléte vagy akadályoztatása esetén a Társulás képviseletét az alelnök látja el.
  11. A Társulási Tanács akkor határozatképes, ha azon a tagok több mint fele, azaz 3 tag képviselője jelen van.
  12. A Társulási Tanács minden tagjának egy és egyenértékű szavazata van.
  13. A Társulási Tanács döntéseit nyílt szavazással, határozati formában, – a 3.14. pontban foglaltak kivételével – egyszerű szótöbbséggel hozza.
  14. Minősített döntéshozatal esetei:
      1. a Társuláshoz történő csatlakozási szándék elfogadása,
      2. a Társulás tagjának kizárása,
      3. hitelfelvétel,
      4. a Társulás elnökének és alelnökének megválasztása,
      5. a költségvetésről szóló döntés,
      6. pénzügyi hozzájárulást igénylő pályázat benyújtása, az ahhoz szükséges tagi hozzájárulás meghatározása,
      7. normatív határozat elfogadása.
  15. A minősített többséget igénylő döntés meghozatalához valamennyi tag kétharmadának egyetértő szavazata szükséges.
  16. A Társulási Tanács üléséről jegyzőkönyvet kell készíteni, amelynek tartalmaznia kell:
      1. a Társulási Tanács ülésének helyét, idejét,
      2. a meghívottak és a jelenlévők nevét,
      3. a javasolt, elfogadott és tárgyalt napirendeket,
      4. az egyes napirendi pontokhoz hozzászólók nevét, részvételük jogcímét, a hozzászólásuk, továbbá az ülésen elhangzottak lényegét,
      5. a szavazásra feltett döntési javaslat pontos tartalmát,
      6. a döntéshozatalban résztvevők számát,
      7. a szavazás számszerű eredményét,
      8. a meghozott döntéseket.
  17. A Társulási Tanács üléséről készített jegyzőkönyvhöz csatolni kell az ülésre benyújtott előterjesztéseket.
  18. A jegyzőkönyvet a Társulási Tanács elnöke és a Társulási Tanács által esetenként választott tag írja alá.
  19. A jegyzőkönyv elkészítéséről a Társulás székhely településének jegyzője gondoskodik. A jegyzőkönyvet 15 napon belül a Veszprém Vármegyei Kormányhivatalnak meg kell küldeni.
  20. A Társulási Tanács ülésén a társult önkormányzat jegyzője vagy a jegyző által megbízott személy tanácskozási joggal részt vehet.

**A Társulás gazdálkodása, vagyona**

4.1. A Társulás létrehozásával kapcsolatban költség nem merült fel.

4.2. A Társulásnak önálló munkaszervezete nincs, a Társulási Tanács munkaszervezeti feladatait a Márkói Közös Önkormányzati Hivatal látja el.

4.3.Amennyiben a Társulás fenntartása, működtetése érdekében szükséges a tagok hozzájárulása, a működés és a feladatellátás költségeit, a pénzügyi hozzájárulás összegét a Társulási Tanács állapítja meg a tagok tárgyévi költségvetésének elfogadását vagy módosítását megelőzően. A Társulás tagjai a Társulás fenntartásához, működéséhez lakosságszámuk arányában járulnak hozzá. A hozzájárulás mértékét a tárgyévi költségvetésben határozzák meg.

4.5. A pénzügyi hozzájárulás összegét a Társulás tagjai a Társulás számlájára fizetik be a döntést követő hónap utolsó napjáig.

4.6. A Társulás a megalakulást követően bankszámlát nyit.

4.7. A Társulás működéséről évente egy alkalommal beszámol a tag képviselő-testülete/közgyűlése előtt. A beszámoló benyújtására a Társulási Tanács elnöke jogosult a zárszámadás elfogadását követően.

4.8. A Társulás működésének ellenőrzése a Márkó Község Önkormányzata által foglalkoztatott belső ellenőr által készített ellenőrzési jelentés alapján történik.

4.9. A Társulás tagjai a Társulási Megállapodás elfogadásával egyidejűleg kötelezettséget vállalnak arra, hogy pénzforgalmi szolgáltatójuk felé azonnali beszedési megbízás teljesítésére felhatalmazást adnak arra az esetre, ha Társulás fenntartásával, működésével kapcsolatban a Társulási Tanács által megállapított összeg erejéig fizetési kötelezettségüknek a Társulási Tanács elnöke által aláírt írásbeli felszólítás ellenére, a felszólításban meghatározott 8 napos fizetési határidő lejártát követően nem tesznek eleget.

4.10. A Társulás vállalkozási tevékenységet nem folytat.

4.11. A Társulás saját vagyona a tagok által teljesített pénzügyi hozzájárulás összege. A tagok egyéb vagyoni juttatást nem teljesítenek, vagyontárgyat nem bocsátanak a Társulás rendelkezésére.

**A Társulási Megállapodás módosításának feltételei**

5.1. A Társulási Megállapodás módosításához a Társulásban részt vevő önkormányzatok képviselő-testülete/közgyűlése mindegyikének minősített többséggel hozott döntése szükséges.

5.2. A Társulási Megállapodás módosítását bármely társult tag kezdeményezheti.

5.3. A Társulási Megállapodás módosítását a kezdeményező képviselő-testület/közgyűlés a módosítás tervezett hatálybalépését megelőzően 60 nappal korábban köteles írásban megküldeni a Társulási Tanácsnak.

5.4. A Társulás tagjai a kezdeményezéstől számított 60 napon belül döntenek a Társulási Megállapodás módosításáról.

**A Társuláshoz történő csatlakozás**

6.1. A Társuláshoz csatlakozni év közben, bármikor lehet. A csatlakozni szándékozó önkormányzat képviselő-testülete döntését legalább 6 hónappal korábban meg kell hoznia és azt haladéktalanul közölnie kell a Társulási Tanáccsal.

6.2. A csatlakozási szándék kinyilvánításához a társulni kívánó önkormányzat képviselő-testületének minősített többséggel hozott határozata szükséges, melynek tartalmaznia kell, hogy a testület a jelen Társulási Megállapodás rendelkezéseit magára nézve teljes egészében kötelezőnek ismeri el, elfogadja a Társulás céljait, továbbá a feladatok megvalósításához reá eső költségvetési hozzájárulást – a Társulási tanács döntése esetén – biztosítja.

6.3. A Társuláshoz történő csatlakozás elfogadásáról a Társulási Tanács minősített többségű döntéssel határoz.

**A Társulásból történő kiválás**

7.1. A Társulásból kiválni naptári év utolsó napjával lehet. A kiválni szándékozó önkormányzat képviselő-testületének/közgyűlésének döntését legalább 6 hónappal korábban meg kell hoznia és közölnie kell írásban a Társulási Tanáccsal.

7.2. A Társulásból történő kiválás tudomásul vételéről a Társulási Tanács minősített többséggel dönt.

7.3.A Társulásból történő kiválás esetén a feleket egymással szemben elszámolási kötelezettség terheli. A kiváló tag köteles a Társulás felé fennálló fizetési kötelezettségét a Társulási Tanács által meghatározott időpontig megfizetni. A Társulási Megállapodás 4.11. pontjában foglaltakra figyelemmel a tagok vagyontárgy kiadásával kapcsolatban rendelkezést nem állapítanak meg.

**A Tag kizárása**

8.1. Amennyiben a tag a jelen Megállapodásban foglalt lényeges kötelezettségét megszegi vagy elmulasztja, a Társulási Tanács a tagot kétszer, írásban, megfelelő határidő tűzésével felhívja a teljesítésre.

8.2. Ha a tag ezen felhívás ellenére – a közölt határidőn belül – sem tesz eleget a jelen megállapodásban rögzített kötelezettségeinek, a Társulási Tanács minősített többséggel hozott határozatával a naptári év utolsó napjával a kötelezettségét nem teljesítő tagot kizárhatja a Társulásból.

**A Társulás megszűnése**

9.1. A Társulás megszűnik:

9.1.1. ha a Társulás valamennyi tagja elhatározza a Társulás megszüntetését,

9.1.2. a törvény erejénél fogva,

9.1.3. a bíróság jogerős döntése alapján.

9.2. A Társulás megszűnése esetén a tagoknak el kell számolniuk egymással.

9.3. A megszűnéskor meglévő társulási vagyont a társulás tagjai között vagyoni hozzájárulásuk arányában kell felosztani.

**Vegyes és záró rendelkezések**

10.1. A társuló önkormányzatok megállapodnak abban, hogy a Társulás működése során felmerülő vitás kérdéseket egymás között kísérlik meg rendezni, s bírósághoz csak abban az esetben fordulnak, ha e törekvésük nem jár eredménnyel.

10.2 A Társulás működéséről tájékoztatást kérhetnek a társult tagok a Társulás munkaszervezési feladatait ellátó Márkói Közös Önkormányzati Hivataltól.

10.3. A Társulási Megállapodásban nem szabályozott kérdésekben a Magyarország helyi önkormányzatairól szóló 2011. évi CLXXXIX törvény rendelkezései az irányadóak.

10.4. A Társulási megállapodás a törzskönyvi bejegyzés napján lép hatályba és határozatlan időre szól.

1. melléklet Márkó Környéki Önkormányzatok Környezetvédelmi Társulása Társulási Megállapodásához

**A Társulás tagnyilvántartása**

|  |  |  |  |
| --- | --- | --- | --- |
| **Sorszám** | **Tag neve, székhelye** | **Lakosságszám** | **Képviselője a Társulási Tanácsban (delegált személy)** |
| 1. | Márkó Község Önkormányzata  8441 Márkó, Padányi Bíró Márton tér 5. | 1910 | …………. |
| 2. | Szentgál Község Önkormányzata  8444, Fő utca 11. | 2770 | ……………. |
| 3. | Herend Város Önkormányzata 8440 Herend, Kossuth utca 97. | 3545 | …………. |
| 4. | Veszprém Megyei Jogú Város Önkormányzata  8200 Veszprém, Óváros tér 9. | 52.312 | Varga Tamás alpolgármester (akadályoztatás esetén Kovács Áron önkormányzati képviselő) |
|  | Társulás összlakosságszáma: | 60.537 |  |

2. melléklet Márkó Környéki Önkormányzatok Környezetvédelmi Társulása Társulási Megállapodásához

1. **A Társulás alaptevékenységeinek kormányzati funkciók szerinti besorolása**

011130 Önkormányzatok és önkormányzati hivatalok jogalkotó és általános igazgatási tevékenysége

051010 Hulladékgazdálkodás igazgatása

052010 Szennyvízgazdálkodás igazgatása

053010 Környezetszennyezés csökkentésének igazgatása

053020 Szennyeződésmentesítési tevékenységek

076061 Környezet-egészségügyi feladatok

076062 Település-egészségügyi feladatok

1. **A Társulás államháztartási szakágazat rend szerinti besorolása**

841216 Környezet- és természetvédelem igazgatása

**Záradék**

Márkó Környéki Önkormányzatok Környezetvédelmi Társulása Társulási Megállapodását a Társulást létrehozó önkormányzatok képviselő-testületei az alábbi számú határozatukkal hagyták jóvá:

Önkormányzat neve határozata polgármester neve, aláírása

Márkó Község Önkormányzata …/2025. (…..) Szalai Szabolcs

Szentgál Község Önkormányzata …/2025. (…..) Weisz Elvira

Herend Város Önkormányzata …/2025. (…..) Ujhelyi Gábor Alex

Veszprém Megyei Jogú Város Önkormányzata 418/2025. (X.30.) Porga Gyula